Document ID: 32010D0476

DEĊIŻJONI TAL-KUMMISSJONI
tat-30 ta’ Awwissu 2010
li temenda d-Deċiżjoni 2006/593/KE li tistabbilixxi allokazzjoni indikattiva skont l-Istat Membru mill-approprjazzjonijiet ta’ impenn għall-objettiv tal-Kompetittività reġjonali u l-impjiegi għall-perjodu 2007-2013 fir-rigward tar-Repubblika Ċeka u s-Slovakkja
(notifikata bid-dokument numru C(2010) 5818)
(2010/476/UE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament tal-Kunsill (KE) Nru 1083/2006 tal-11 ta’ Lulju 2006 li jistabbilixxi dispożizzjonijiet ġenerali għall-Fond Ewropew tal-Iżvilupp Reġjonali, il-Fond Soċjali Ewropew u l-Fond ta’ Koeżjoni u li jirrevoka r-Regolament (KE) Nru 1260/1999 (1), u b’mod partikolari l-Artikolu 18(2) tiegħu,
Billi:
(1)
Bid-Deċiżjoni 2006/593/KE (2), il-Kummissjoni ffissat allokazzjoni indikattiva skont l-Istat Membru mill-approprjazzjonijiet ta’ impenn għall-obbjettiv tal-Kompetittività reġjonali u l-impjiegi għall-perjodu 2007 sal-2013.
(2)
Bi qbil mal-paragrafu 10 tal-Anness II tar-Regolament (KE) Nru 1083/2006, fl-2010 ġie stabbilit li l-PGD akkumulat għas-snin 2007 sal-2009 fir-Repubblika Ċeka, fil-Polonja u fis-Slovakkja varja f’kull każ b’aktar minn ± 5 % mill-PGD akkumulat li ġie vvalutat skont il-paragrafu 9 tal-Anness II tar-Regolament (KE) Nru 1083/2006, inkluż bħala konsegwenza tat-tibdil fir-rati tal-kambju. L-ammonti allokati għall-perjodu 2011 sal-2013 lir-Repubblika Ċeka u s-Slovakkja għandhom għalhekk jiġu aġġustati skont dan.
(3)
Bi qbil mal-punti 16 u 17 tal-Ftehim Interistituzzjonali tas-17 ta’ Mejju 2006 bejn il-Parlament Ewropew, il-Kunsill u l-Kummissjoni dwar id-dixxiplina baġitarja u ġestjoni finanzjarja soda (3) fis-16 ta’ April 2010 l-Kummissjoni adottat il-Komunikazzjoni dwar l-aġġustament tekniku tal-qafas finanzjarju għall-2011 b’konformità mal-movimenti fid-DGN, inkluż l-aġġustament ta’ ammonti allokati minn fondi li jappoġġjaw il-koeżjoni lill-Istati Membri li għandhom diverġenza bejn l-istima tal-PGD u dak attwali għall-perjodu 2007-2009 (4), li permezz tagħha infurmat li kien meħtieġ aġġustament pożittiv għar-Repubblika Ċeka ta’ EUR 237 045 801 u għas-Slovakkja ta’ EUR 137 711 534, li jridu jinqasmu f’ammonti ndaqs fl-2011, l-2012 u l-2013.
(4)
Sabiex jiġu stabbiliti l-ammonti allokati lill-Istati Membri kkonċernati jeħtieġ li titqies l-allokazzjoni pro-rata bejn l-objettivi tal-Konverġenza u dawk tal-Kompetittività reġjonali u l-Impjiegi fil-perjodu ta’ pprogrammar attwali 2007-2013 għal kull wieħed mill-Istati Membri kkonċernati u l-ħtieġa li jsir l-aktar użu effiċjenti tal-allokazzjoni tal-fondi lill-proġetti attwalment implimentati. Għalhekk, din id-Deċiżjoni għandha talloka biss il-parti tal-aġġustamenti pożittivi ġenerali li tirrigwarda l-objettiv tal-Kompetittività reġjonali u l-impjiegi.
(5)
Id-Deċiżjoni 2006/593/KE għandha għalhekk tiġi emendata skont dan,
ADOTTAT DIN ID-DEĊIŻJONI:
Artikolu 1
L-Anness I tad-Deċiżjoni 2006/593/KE jinbidel bit-test stabbilit fl-Anness ta’ din id-Deċiżjoni.
Artikolu 2
Din id-Deċiżjoni hija indirizzata lill-Istati Membri.
Magħmul fi Brussell, it-30 ta’ Awwissu 2010.

Labels: 2
18
15
19